DA Den Europæiske Unions Tidende C 6/33

Sag anlagt den 26. september 2008 — ICO Services Ltd mod Parlamentet og Rådet

(Sag T-441/08)

(2009/C 6/68)

Processprog: engelsk

Parter

Sagsøger: ICO Services Limited (Slough, Det Forenede Kongerige) (ved solicitor S. Tupper)

Sagsøgt: Europa-Parlamentet og Rådet for Den Europæiske Union

Sagsøgerens påstande

— Annullation af Europa-Parlamentets og Rådets beslutning nr. 626/2008/EF af 30. juni 2008 om udvælgelse af og udstedelse af tilladelser til systemer, som leverer mobile satellittjenester (mobile satellite services, MSS) i overensstemmelse med artikel 230 EF og 231 EF.

— Parlamentet og Rådet tilpligtes at betale sagens omkostninger.

Søgsmålsgrunde og væsentligste argumenter

Med dette søgsmål i medfør af artikel 230 EF har sagsøgeren nedlagt påstand om annullation af Europa-Parlamentets og Rådets beslutning nr. 26/2008/EF af 30. juni 2008 om udvælgelse af og udstedelse af tilladelser til systemer, som leverer mobile satellittjenester (mobile satellite services, MSS) (1).

Sagsøgeren har gjort gældende, at den anfægtede beslutning ikke behandler tilstedeværelsen af eller tager hensyn til nogen af MSS-systemets allerede eksisterende rettigheder for båndbredde på 2 GHz spektret, uanset om de hviler på Den Internationale Telekommunikationsunion (»ITU«) eller Den Europæiske Konference af Post- og Teleadministrationers ordninger. Sagsøgeren har endvidere gjort gældende, at den anfægtede beslutning bevirker, at sagsøgeren fratages de ejendomsrettigheder, der er opnået i henhold til folkeretten, som giver sagsøgeren mulighed for at tilbyde MSS på verdensplan uden ulovlig indblanding. Sagsøgeren anser sig således for at være den eneste erhvervsdrivende med et system, »ICO-P«, som leverer MSS-tjenester på 2 GHz spektret. Ifølge sagsøgeren forsøger den anfægtede beslutning at allokere frekvenser på 2 GHz spektret uden at tildele ICO-P's rettigheder behørig anerkendelse, hvorved EU-medlemsstater overtræder deres traktatretlige forpligtelser med hensyn til de relevante ITU-regler.

Sagsøgeren anfører videre, at den anfægtede beslutning ikke tager hensyn til sagsøgerens rettigheder og indfører en ordning, hvorved sagsøgerens ret til at anvende 2 GHz spektret tilsidesættes. Det gøres ydermere gældende, at beslutningen bringer sagsøgerens hidtidige omfattende investeringer i væsentlig fare, og tvinger sagsøgeren til at deltage i EU-udbudsproceduren, hvilket lægger hindringer i vejen for den løbende drift af virksomheden.

Sagsøgeren har derudover anført, at sagsøgte ved at vedtage den anfægtede beslutning har handlet uforholdsmæssigt og diskriminerende, i strid med sagsøgerens berettigede forventninger. Sagsøgeren har således gjort gældende, at den anfægtede beslutning — i strid med dens rettigheder og/eller berettigede forventninger — er baseret på den forudsætning, at hele 2 GHz spektret kan allokeres, i det omfang den fastsætter regler for udvælgelse og udstedelse af tilladelser til operatører af MSS med henblik på at anvende hele viften af de eksisterende frekvenser på 2 GHz spektret.

Desuden er det anført, at den anfægtede beslutning tilsidesætter sagsøgerens ret til respekt for de rettigheder, som indrømmes ICO-P systemet, som følge af anerkendelsen af ITU's optagelse i Master International Frequency Register, der vedligeholdes af ITU, og andre lignende erhvervsrettigheder, i strid med artikel 1 i protokol 1 til den europæiske menneskerettighedskonvention og folkeretten.

(1) EUT 2008 L 172, s. 15.